**MEMO** *Ametkondlikuks kasutamiseks*

**Kellele**: Ühtekuuluvuspoliitika rakenduskava seirekomisjon

**Kellelt**: Triin Tomingas, Rahandusministeerium riigieelarve osakonna välisvahendite talituse juht, seirekomisjoni aseesimees ([triin.tomingas@fin.ee](mailto:triin.tomingas@fin.ee)).

**Kuupäev**: 05.10.2023

**Päevakord:**

1. „Ühtekuuluvuspoliitika fondide rakenduskava 2021-2027“ muudatuse kinnitamine

Päevakorrapunkti sisu:

**Perioodi 2021-2027 rakenduskava kinnitamisest on möödunud aasta ning valmivate siseriiklike õigusaktide, avatavate meetmete ning ja veel kokku leppimata meetmete sisu (lastele mõeldud peremaja) taustal on vajalik avada rakenduskava esimesteks muudatuseks. Muudatuste tulemusena saab Eesti toetusi eesmärgipärasemalt ja efektiivsemalt kasutada, sest rakenduskava on ajakohastatud ning vajaduspäraselt korrigeeritud.**

**Muudatusettepanek vajab seirekomisoni kooskõlastust ning seejärel Vabariigi Valitsuse heakskiitu. Peale seda esitatakse ettepanek ametlikult Euroopa Komisjonile.**

Rakenduskava muudatused jaotuvad vastavalt sisule kolmeks:

* Tehnilised muudatused (7 tk)
* Eelarvelised muudatused (3 tk)
* Sisulised muudatused (13 tk)

1. Tehnilised muudatused

|  |  |  |
| --- | --- | --- |
| **Poliitikaeesmärk** | **Muudatuse asukoht rakenduskavas** | **Muudatuse sisu** |
| Läbivalt | Läbivalt | Rakenduskavas kasutatava sõna „ettevõte“ asendamine „ettevõtja“ mõistega, kuna see hõlmab nii ettevõtet kui ettevõtjat. |
| Rohelisem Eesti | Lehekülg 64 | Sõnapaari „Tallinna haigla“ eemaldamine lõigus, mis kirjeldab Tallinna trammiliini rajamist. Parandus on seotud Tallinna haigla rajamise planeerimise muudatusega. |
| Õiglane üleminek | Rakenduskava Lisa 2, lehekülg 4 | Eesti kasvuhoonegaaside koguse ja osakaalu täpsustus. |
| Rahastamiskava | Tabel 165, lehekülg 130 | Grammatiline parandus sõnas „Ühtekuuluvusfond“. |
| Üldine | Tabel 167, lehekülgedel 134-136 | Liidu toetuse arvutamise alus (rahastamiskõlblikud kulud või avaliku sektori osalus kokku) terminoloogiline täpsustus. |
| Eeltingimused | Lehekülgedel 136-139 | Eeltingimuse „Riikliku ja piirkondliku nutika spetsialiseerumise strateegia hea valitsemine“ kriteeriumitele vastamise täitmine ja asjakohastele dokumentidele viidete täpsustamine. |
| Programmi haldavad asutused | Tabel 168, lehekülg 165 | Korraldusasutuse kontakti muutmine (Martin Karro on korraldusasutuse juhi kohalt lahkunud ja tema asemel on Urmo Merila). |

1. Eelarvelised muudatused

|  |  |  |
| --- | --- | --- |
| **Poliitikaeesmärk** | **Muudatuse asukoht rakenduskavas** | **Muudatuse sisu** |
| Rohelisem Eesti | Tabel 167, lehekülg 134 | Prioriteedi 3 kaasrahastamise määra, liikmesriigi osaluse ja jaotuse ning toetus „kokku“ muudatus. Toetuste (määraga 40/60) ja FI koostamiseks peab EL-i rahastus olema 100 %. Seetõttu väheneb riiklik kaasfinantseering ca. 53 miljonit eurot. Finantsinstrumentide eesmärk on pakkuda lõppsaajatele tagasimakstavat rahastamisvahendit. Omavahendeid ja lõpliku abisaaja panust, mis on eraldatud tema kavandatud investeeringuks, ei saa pidada toimingu riiklikuks kaasrahastamiseks. |
| Nutikam Eesti | Tabel 167, lehekülg 134 | Prioriteedi 1 kaasrahastamise määra, liikmesriigi osaluse ja jaotuse ning toetus „kokku“ muudatus. Muudatused meetmete „Ettevõtluskeskkonna arendamine, rahvusvahelistumise toetamine ja investeeringute soodustamine“ ja „Ettevõtete TAI-mahukuse ja teadmussiirde võimekuse suurendamine“ eelarvetes, kus riiklik kaasfinantseering suureneb 29 miljoni euro võrra (valdavalt erasektori kaasfinantseeringu suurenemise tõttu). |
| Nutikam Eesti | Tabel 167, lehekülg 134 | Prioriteedi 2 kaasrahastamise määra, liikmesriigi osaluse ja jaotuse ning toetus „kokku“ muudatus. Digitaalse ühenduvuse prioriteedis suureneb toetusmäär varasemalt 60%lt 70%le. Muudatus põhineb aruteludel sidusrühmadega, kes käesolevas majandusolukorras ei ole planeeritud toetusmääraga valmis 5G ega lairiba taristut arendama ning tulemuste täitmiseks, on tekkinud vajadus toetusmäära muuta. |

1. Sisulised muudatused

| **Poliitikaeesmärk** | **Muudatuse asukoht rakenduskavas** | **Muudatuse sisu** |
| --- | --- | --- |
| Nutikam Eesti | Tabel 3, lehekülg 32 | Näitaja „Toetavates ettevõtetes loodud teadusuuringute valdkonna töökohad“ korrigeerimine vastavalt „Toetavates üksustes loodud teadusuuringute valdkonna töökohad“. Muudatus on seotud tõlke korrigeerimisega (inglise keeles „entities“). |
| Nutikam Eesti | Tabel 3, lehekülg 32 | Tulemusnäitaja mõõtühiku muudatus näitaja „Eesti osalemine Euroopa teadusruumi tegevustes: panus rahvusvaheliselt koordineeritud TA-tegevustesse“ osas varasema „Mln eurot elaniku kohta“ asemel „Eurot elaniku kohta“. |
| Rohelisem Eesti | Tabel 32, lehekülg 50 | ERF ja ÜF fondimääruse Lisas I sätestatud ühise väljundnäitaja RCO19 „Suurema energiatõhususega üldkasutatavad hooned“ asendamine rakenduskava põhise väljundnäitajaga PSO44 „Suurema energiatõhususega tervishoiusektori taristu“ sihtväärtusega 26 935 m2. Muudatuse vajalikkus tuleneb sellest, et seoses hoone energiatõhususe miinimumnõuete uuendamisega ei kehtestata haiglatele tulevikus energiaklasse ning seetõttu ei ole võimalik raporteerida RCO19 täitmist kooskõlas ühise metoodikaga, mis eeldab energiaklassi paranemist. |
| Rohelisem Eesti | Tabel 33, leheküljel 51 | Tulemusnäitaja PSR42 „Kaasaegsed energiatõhusad haiglahooned“ asendamine kahe uue ERF ja ÜF fondimääruse Lisas I sätestatud ühise tulemusnäitajaga, milleks on RCR29 „Hinnangulised kasvuhoonegaaside heitkogused“ ja RCR26 „Aastane primaarenergia tarbimine“. Muudatus võimaldab selgemalt välja tuua investeeringu tulemus ja sekkumise otsene panus. |
| Rohelisem Eesti | Lehekülg 64 | Teksti korrigeerimine, sest vahetegevuseks, mis puudutab trammivõrgu arendamist, puudub vajadus. |
| Ühendatum Eesti | Lehekülgedel 68-69 | Rail Baltic projekti puudutava lõigu eemaldamine, sest selle finantseerimise allikas on muutunud (eelarve on seotud RRF vahenditega). |
| Sotsiaalsem Eesti | Lehekülgedel 76-77 | Vabariigi valitsuse ettepanekul eraldada erieesmärk (a) vahenditest kogusummas 3 mln eurot (millest EL toetuse osakaal on 70% ja riiklik kaasfinantseering 30%) ning mis kuulub Sotsiaalministeeriumi (seoses ministeeriumite vastutusvaldkondade ümberkorraldamisega alates 1.07.2023 Majandus- ja kommunikatsiooniministeeriumi) meetmete vahenditesse, edaspidi erieesmärki (h) vahendite alla, mida haldab Kultuuriministeerium. Eesmärk on pakkuda Ukraina sõjapõgenikele (ajutise kaitse saajad) kohanemisprogrammi ning eesti keele kursuseid A2- ja B1-tasemel. 2023. aasta augusti seisuga on ajutise kaitse taotluse esitanud juba üle 47 000 pagulase ja 26 000 pagulast on seda pikendanud. Tööturule on sisenenud üle 13 000 inimese. Lõimumise- ja keeleõppemeetmed on vajalikud, et tagada inimestele paremad valikud ja lihtsam juurdepääs tööturule. Kuna pagulaste arv on Eesti riigi suurust ja võimalusi arvestades märkimisväärne, tekkis vajadus suunata täiendavaid vahendeid Kultuuriministeeriumi sekkumistesse. Sellega seotult muutub erieesmärk (a) eelarve (varasemalt 54 930 279 eurot asemel 52 830 270 eurot)  ning väljundnäitaja PSO20   Osaluskordade arv sihtväärtus (varasemalt 23 356 osaluskorralt 20 256 osaluskorrale). Kultuuriministeeriumi sekkumisega seotud väljundnäitaja on seotud vaid meetmete nimekirjaga ja selle muudatus rakenduskavas ei kajastu. |
| Sotsiaalsem Eesti | Lehekülg 23, tabelid 111-115 lehekülgedel 96-97 | Vastavalt valitsuse ettepanekule Kultuuriministeeriumi eelarve muutumine kokku 3 miljoni euro võrra (EL toetuse osakaal 70% ja riiklik kaasfinantseering 30%), mis tuleb eelarve ümbertõstest erieesmärk (a) alt erieesmärk (h) alla ja toetab täiendavate vahenditega Ukraina sõjapõgenike (ajutise kaitse saajad) kohanemisprogrammi ning eesti keele kursuste pakkumist A2- ja B1-tasemel. |
| Sotsiaalsem Eesti | Tabel 125, lehekülg 105 | Sekkumiskoodide muutmine vastavalt nende sisutegevustele. Sekkumisvaldkonna kood 122 eelarve on 67 miljonit eurot ja see sisaldab endas põhi- ja keskhariduse taristu ehitamise investeeringuid. Lisatakse sekkumisvaldkonna kood 149 eelarvega 5 miljonit eurot ja see sisaldab endas põhi- ja keskhariduse toetust, välja arvatud taristu ehituse toetus. |
| Sotsiaalsem Eesti | Lehekülgedel 106-107 | Eesti on terviklikult ümber kujundamas rehabilitatsioonisüsteemi, mille eesmärk on pakkuda inimestele elukaareüleselt nende vajadustele vastavat tuge. Eraldi tähelepanu all on kompleksprobleemidega ja suure abivajadusega lapsed, kes vajavad integreeritud tuge nii sotsiaal-, haridus- kui ka tervishoiuvaldkonnas. Nende laste ja perede toetamiseks oleme planeerinud uue ESF+ perioodi vahendite toel arendada sihtgrupispetsiifilisi rehabilitatsiooniprogramme. Lisaks arendatakse ESF+ vahendite toel ennetavaid sekkumisi ja muudetakse praegust lastekaitse korraldust tervikuna, et lapsed jõuaksid abini võimalikult kiirelt ning probleemide eskaleerumist oleks võimalik ennetada.  Selleks, et lapsi paremini abistada, soovime lõpetada teenuse osutamise ühiselamutüüpi suures hoones (täpsemalt Maarjamaa Hariduskolleegiumi Valgejõe õppekeskuses) ja osutada teenust perepõhiselt (peremajades). See eeldab uute peremajade ehitust, mida soovime rahastada ERFi vahenditest. Lisaks soovime ERFi vahenditest kohandada olemasolevaid ruume Maarjamaa Hariduskolleegiumi Emajõe õppekeskuses, et toetada senisest paremini lapsi, kellel on väga suur meditsiinilise toe vajadus. Need on lapsed, keda abistatakse praegu psühhiaatrikliinikus. Eesmärk on kaks teenust ühildada ja integreerida meditsiiniline tugi tugevamalt rehabilitatsiooniteenuse juurde, et lapsed ei pendeldaks erinevate teenuste vahel ja neid abistataks terviklikult (kombineerides sotsiaal, haridus ja tervishoiuvaldkonna toe). Sellise teenuse sisuline arendamine toimub ESF+ vahendite toel.  Oluline on, et võimalikult suur osa lapsi saaksid abi esmatasandil (kohaliku omavalitsuse toel) ning rehabilitatsiooniteenusele (riigi tasandi teenus, kompleksteenus) jõuaksid vaid need lapsed, kelle abistamine esmatasandil ei ole olnud tulemuslik või kelle abivajadus eeldab spetsiifilisemat sekkumist.  Peremajades piiratakse laste vabadusi  nii vähe kui võimalik st kohe kui võimalik saavad lapsed kodus käia. Pered saavad lapsi külastada nii palju, kui neile meeldib. Samuti saavad lapsed vanematega igapäevaselt suhelda. Lapsed jagatakse rühmadesse, lähtudes nende oskustest, käitumisest, taustast, vanusest ja varasematest sidemetest. Töötajad jälgivad tähelepanelikult rühmade dünaamikat ja teevad vajadusel ümberkorraldusi. Lapsed, kes vajavad rohkem individuaalset tuge või ei saa teistega suuremas rühmas olla, paigutatakse väiksematesse rühmadesse. Kõrgema meditsiinivajadusega laste puhul teeb otsuse vastava pädevusega ekspertide komisjon.  Rehabilitatsiooniteenuse sihtgrupi hulka kuuluvad ka need lapsed, kelle abivajadus on niivõrd suur, et neid ei ole võimalik toetada oma koduses keskkonnas ja kellele on ajutiselt vaja pakkuda ööpäevaringset tuge (ca sada last aastas). Need on lapsed, kes on ennastkahjustava käitumisega, psüühikahäiretega, käitumisprobleemidega endale või teistele ohtlikud lapsed. Teenusele jõuavad ka lapsed, kes muul juhul viibiksid vahistatuna vanglas. Lastele pakutakse teenusel olles erinevaid teraapiaid (nt mitmedimensiooniline pereteraapia), lapsed omandavad hariduse ja saavad tegeleda oma huvialadega. Teenuse ajutine iseloom eeldab, et teenusele saabumisel hakatakse koheselt tegema ettevalmistusi selleks, et teenuselt lahkumisel suudaksid lapsed iseseisvalt toime tulla ja kogukonda tagasi pöörduda (juba teenusel viibimise ajal saavad lapsed käia kodus). |
| Õiglane üleminek | Tabel 159, lehekülg 128 | Näitaja „Toetavates ettevõtetes loodud teadusuuringute valdkonna töökohad“ korrigeerimine vastavalt „Toetavates üksustes loodud teadusuuringute valdkonna töökohad“. Muudatus on seotud tõlke korrigeerimisega (inglise keeles „entities“). |
| Õiglane üleminek | Tabel 159, lehekülg 128 | Tulemusnäitaja „Pärast programmist  lahkumist tööle läinud, sh füüsilisest isikust ettevõtjana tegutsema asunud osalejad“ muutmine tulemusnäitajaks „Peale teenuse saamist tööhõives olev tööealine elanikkond“. Muudatusega seotult tulemusnäitaja ID korrigeerimine ja tulemusnäitaja sihttaseme muutmine „1077-lt“vastavalt „845-le“. Muudatuse sisu tuleneb sellest, et mõlema planeeritud oskuste arendamise tegevuse puhul on sihtrühma kuuluval isikul võimalik olla kas töötav või töötu. Töötamise ajal õppimine on oluline selleks, et valmistada põlevkivisektori töötaja eelseisvaks karjäärimuutuseks. Soovime, et nendele inimestele kasutatud vahendid võetaks ka tulemusnäitaja arvestusse, sest need aitavad kas vältida tööpuudust või lühendavad üleminekuaegset töötuse perioodi. Sihtrühma kuuluvad mh töötajad kellel on potentsiaalne oht töökoha kaotamiseks. |
| Õiglane üleminek | Tabel 160, lehekülg 129 | Sekkumisvaldkonna koodide muutus – koodide 152, 159 ja 163 eemaldamine ja nende vahendite (kokku 3 miljonit eurot) sidumine sekkumiskoodiga 162 (sotsiaalsüsteemide ajakohastamine, sotsiaalkaitsele juurdepääsu parandamine), mille eelarve kasvab 4 miljoni euroni. Muudatus tuleneb sellest, et rakenduskava kinnitamise järgselt selgus, et planeeritud tegevuste sisu vastab enam koodile 162. |

**OTSUSE PROJEKT:** kiita heaks „Ühtekuuluvuspoliitika fondide rakenduskava 2021-2027“ muudatus ning Rahandusministeeriumil valmistada ette materjalide esitamine Vabariigi Valitsuse istungile.

Lisad:

1. Lisa 1 „Ühtekuuluvuspoliitika fondide rakenduskava 2021-2027“ muudatustega versioon
2. Lisa 2 Euroopa Komisjonile esitatav inglisekeelne „Ühtekuuluvuspoliitika fondide rakenduskava 2021-2027“ muudatuste kokkuvõte